En af Danmarks nye håndbolddarlings er 22-årige Michala Møller. Hun kommer fra Aalborg, og i løbet af hendes ungdomsår har hun spillet i både Aalborg KFUM, AIK Vejgaard og Aabybro HK. I sidstnævnte klub spillede hun i årene 2012 til 2014, hvor hun spillede på U12- til U14-hold. - Hun var en ivrig håndboldspiller. Også dengang var hun en god spiller, hvor hun egentlig altid var den, der gik forrest træningsmæssigt. Og hun var altid en glad pige, siger Anne Dorthe Egebo, der var træner for Michala Møller i Aabybro-tiden. Træningsivrig Michala Møller var dengang en del af et succesfuldt Aabybro-hold, som vandt flere turneringer, og ifølge træneren var nordjyden foran de andre på et bestemt område. - Man kunne oftest finde Michala i hallen søndag morgen klokken alt for tidligt sammen med sin far. Og det var simpelthen ren træningsiver. Og hun gik sgu altid lidt længere end alle andre. Det var fedt, det var mega fedt, siger Anne Dorthe Egebo, som i dag er ungdomsformand i Aabybro HK. - Vi var så heldige, at dengang havde vi mange gode spillere, og Michala var absolut blandt de gode spillere, så de var gode til at udvikle hinanden og presse hinanden. De var mange, der var gode, men Michala havde et drive. Vi var ikke i tvivl om, at hun nok skulle noget mere, siger Anne Dorthe Egebo. Nutidens U13-piger i Aabybro Søndag formiddag var nutidens U13-piger fra Aabybro HK i aktion, hvor det blev til en tæt 9-8-sejr over Hjallerup IF i A-rækken. Her var to af spillerne begejstrede over landsholdsspillerens fortid i klubben. - Det er jo sejt, at man har sådan en spiller, der har spillet i byen, siger Johanne Krogh Rye. - Jeg tænker, at det er en stor udvikling, hun har taget fra Aabybro til landsholdet, for der kræver man meget, siger Josefine Mouritsen Lundtoft. Selvom der er lang vej fra håndboldhallen i Aabybro til en EM-finale med landsholdet, så er der måske flere piger, som kan følge i Michala Møllers fodspor. - Det ved jeg nu ikke, men det kan man da håbe, siger Josefine Mouritsen Lundtoft. - Jeg vil da også godt blive til noget engang. Altså hvem vil ikke det?, siger Johanne Krogh Rye. Gik altid forrest Michala Møller spillede også som ungdomsspiller på playmakerpositionen. Her kunne nederlagene gøre den nuværende landsholdsspiller i dårligt humør. - Michala var bare en pige, som rigtig gerne ville vinde. Hun blev lidt sur, skældte lidt ud på folk, men det var egentlig mest fordi hun så gerne ville det. Der er ingen tvivl om, at Michala havde en kæmpe passion for sporten, og hun gik altid forrest, siger Anne Dorthe Egebo. - Hun var en vellidt holdkammerat, og hun var en god veninde, som var god til at samle folk. Så hvis man vidste, at der var et problem, så vidste man, at Michala var der, lyder det. Under denne måneds EM-slutrunde har Michala Møller fået ansvaret for at skyde mange af Danmarks straffekast. - Michala skød også straffe dengang. Jeg kan ikke lige mindes, om hun var den eneste, der skød, men hun var en af dem, siger træneren. Om Michala Møller søndag aften bliver europamester bliver fulgt tæt i Aabybro. - Man må vel gerne være en lille smule stolt. Stolt som klub over, at vi har gjort en kæmpe indsats, som vi stadig gør for ungdommen. På den måde beviser det, at vi som klub her i Aabybro kan noget med de unge mennesker. Michala Møller spiller til dagligt i den danske topklub Team Esbjerg.

Opsummering:
Når Danmarks håndboldkvinder søndag aften løber på banen i den første finale siden 2004, bliver det med en 22-årig nordjyde på banen.